Zagreb, 2. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave mogućeg sukoba interesa podnesene protiv** **dužnosnika Ante Delipetra, pomoćnika ministra unutarnjih poslova,** na 140. sjednici, održanoj 2. rujna 2021., donosi sljedeću

**ODLUKU**

**I. Postupak za odlučivanje o sukobu interesa protiv dužnosnika Ante Delipetra, pomoćnika ministra unutarnjih poslova, neće se pokrenuti, jer iz zaprimljenog očitovanja i dokumentacije ne proizlazi da je dužnosnik poduzimao radnje ili na bilo koji način sudjelovao u postupku javnog natječaja objavljenog 6. rujna 2017. u kojem su u Ministarstvu unutarnjih poslova zaposleni ……………. i ……………….,, za koje se u prijavi navodi da su partneri njegovih kćeri, te ……………….,, sestra od njegove snahe, niti da bi njih i …………………………………….., ispitivao u svojstvu člana Državne ispitne komisije na posebnom ili općem dijelu državnog stručnog ispita, slijedom čega kod njega u ovim situacijama nisu utvrđene okolnosti moguće povrede odredaba ZSSI-a.**

**II. Postupak za odlučivanje o sukobu interesa protiv dužnosnika Ante Delipetra, pomoćnika ministra unutarnjih poslova, neće se pokrenuti, niti u odnosu na zapošljavanje ……………………., svoje snahe, u trgovačkom društvu Agencija za komercijalnu djelatnost d.o.o., jer nije utvrđeno da bi u tom postupku provedenom u 2017. poduzimao radnje kojima bi utjecao na njezino zapošljavanja slijedom čega ni u ovome dijelu nisu utvrđene okolnosti moguće povrede odredaba ZSSI-a.**

Obrazloženje

U Povjerenstvu je 2. lipnja 2020. pod brojem 711-U-2011-P-142/20-01-3 zaprimljena neanonimna prijava mogućeg sukoba interesa podnesena protiv dužnosnika Ante Delipetra, pomoćnika ministra unutarnjih poslova**, povodom koje se vodi predmet** P-142/20.

Uz prijavi se u bitnome navodi da je navedeni dužnosnik u trgovačkom društvu Agencija za komercijalnu djelatnost d.o.o. (u daljnjem tekstu: AKD d.o.o.) zaposlio svoju snahu kao i da je u Ministarstvu unutarnjih poslova zaposlio dečke svojih kćeri u istom danu te se ističe poveznica na internetsku stranicu na kojoj su objavljene ove informacije.

Na navedenoj se internetskoj stranici navodi da je analizom javno dostupnih dokumenata otkriveno da je 6. rujna 2017. Ministarstvo unutarnjih poslova raspisalo natječaj za radno mjesto tehničar za specijalne sustave za računalne mreže u Upravi za razvoj, opremanje i potporu, na koji se prijavilo 77 kandidata, te da je Uprava za ljudske potencijale, kojom upravlja dužnosnik Ante Delipetar, izdvojila 29 kandidata koji su ispunili formalno-pravne uvjete za radno mjesto. Nadalje se navodi da je 26. listopada 2017. održano testiranje na koje se odazvalo 20 kandidata te da su testovi pripremljeni u Upravi za ljudske potencijale, nakon čega je 10 najboljih kandidata pristupilo pred komisiju te je kandidat ……….. dobio najviše glasova, a dužnosnik Davor Božinović, ministar unutarnjih poslova je 18. prosinca 2017. donio rješenje o prijemu u državnu službu. Ističe se da je navedena osoba dečko dužnosnikove kćeri ………………

Također se na istoj internetskoj stranici navodi da je Ministarstvo unutarnjih poslova 6. rujna 2017. raspisalo i natječaj za stručnog referenta-tehničara laboranta u Ravnateljstvu policije, u Centru za forenzična ispitivanja "Ivan Vučetić“, na koji se prijavilo 96 kandidata, a na pismeno testiranje je pristupilo njih 75. Iznosi se kako je komisiji pristupilo 12 kandidata te da je kao najbolji odabran ……….., dečko dužnosnikove starije kćeri ………… te da se rješenjem o prijemu od 18. prosinca 2017. obrazlaže kako se radi o izvanrednom postupku prijema u državnu službu, zbog iznenadne i hitne potrebe u sustavu za zapošljavanjem stručnog referenta- tehničara.

U odnosu na zapošljavanje dužnosnikove snahe ………………….. u trgovačkom društvu Agencija za komercijalnu djelatnost d.o.o., za koju se ističe kako u vrijeme zasnivanja radnog odnosa još nije bila njegova snaha, u tekstu se navodi kako je iz navedenog društva priopćeno da nisu obveznici provedbe javnih natječaja, ali da su 2. studenoga 2017. oglasili natječaj za pripravnika za radno mjesto analitičar regulative i normi, sukladno uvjetima usklađenim s internim propisima i važećom sistematizacijom radnih mjesta, nakon čega je …………………… u selekcijskom postupku odabrana kao kandidat koji zadovoljava sve tražene uvjete predmetnog natječaja, te je zaposlena u AKD-u 15. prosinca 2017.

Konačno, navodi se da je sestra od snahe, ………….. zaposlena u Ministarstvu unutarnjih poslova nekoliko mjeseci nakon svoje sestre.

Na navedenoj su stranici objavljene fotografije, uz koje je navedeno da se na njima nalaze njegove kćeri te njihovi dečki, koje se dovode u svezu s navedenim zapošljavanima.

U Povjerenstvu je pod brojem 711-U-3711-P-142/20-08-3 dana 14. listopada 2020. zaprimljena dopuna podnesene prijave sukoba interesa u kojoj se navodi da je dužnosnik Ante Delipetar član ispitnih komisija za državni stručni ispit te da se otvara mogućnost da je u tom svojstvu ispitivao navedene osobe koje su zaposlene u državnoj službi, pri čemu se dodatno u odnosu na ove okolnosti navodi ………….., za kojeg se iznosi da je brat jednog od partnera dužnosnikovih kćeri.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Članak 3. stavak 1. podstavak 26. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15.) propisivao je da su pomoćnici ministara dužnosnici u smislu navedenog Zakona. Zakonom o sustavu državne uprave („Narodne novine“ broj: 66/19.), koji je stupio na snagu 18. srpnja 2019.g., propisano je da su državni dužnosnici u tijelima državne uprave ministar, državni tajnik, državni tajnik središnjeg državnog ureda, glavni ravnatelj, glavni državni inspektor te druge osobe sukladno posebnom zakonu. Navedeni Zakon dalje propisuje kako upravnom organizacijom u sastavu ministarstva rukovodi ravnatelj, za uprave, zavode, ravnateljstva i urede, kao rukovodeći državni službenik.

Člankom 69. stavkom 1. Zakona o sustavu državne uprave („Narodne novine“ broj 66/19.) propisano je da će ministarstva najkasnije u roku od 30 dana od dana stupanja na snagu pravilnika o unutarnjem redu iz članka 65. stavka 5. toga Zakona pokrenuti postupke imenovanja ravnatelja upravnih organizacija u sastavu ministarstava. Stavkom 2. istog članka Zakona propisano je da pomoćnici ministra nastavljaju obnašati dužnost i ostvarivati prava sukladno zakonu kojim se uređuju obveze i prava državnih dužnosnika do imenovanja ravnatelja iz stavka 1. toga članka.

Uvidom u Registar dužnosnika utvrđeno je da dužnosnik Ante Delipetar dužnost pomoćnika ministra unutarnjih poslova obnaša od 21. lipnja 2017. Stoga, iako je članak 3. stavak 1. podstavak 26. ZSSI-a, koji je propisivao da su pomoćnici ministara dužnosnici u smislu odredbi ZSSI-a, brisan izmjenama i dopunama ZSSI-a („Narodne novine“ broj 98/19.), dužnosnika Antu Delipetra, koja je nastavio obnašati dužnost pomoćnika ministra unutarnjih poslova i nadalje obvezuju odredbe ZSSI-a u obnašanju te dužnosti, do imenovanja ravnatelja sukladno članku 69. stavku 2. Zakona o sustavu državne uprave, pri čemu su okolnosti koje se ispituju u ovoj prijavi nastale većim dijelom prije nego je brisana odredba podstavka 26. ZSSI-a u članku 3. stavku 1. ZSSI-a.

Povjerenstvo je radi provjere osnovanosti i vjerodostojnosti navoda iz zaprimljene anonimne prijave te donošenja odluke o tome postoje li okolnosti koje ukazuju na moguću povredu odredbi ZSSI-a, izvršilo uvid u Digitalne podatke matice rođenih, na temelju ovlaštenja iz sklopljenog Sporazuma, te je utvrdilo da je …………… sklopila brak s dužnosnikovim sinom u prosincu 2017., odnosno da je njegova snaha, te je dopisom Broj: 711-I-802-P-142/20-02-17 od 5. lipnja 2020. od trgovačkog društva AKD d.o.o. zatraženo očitovanje je li u istom zaposlena …………………………….., s pozivom na dostavu cjelokupne dokumentacije koja se na isto odnosi.

Nadalje, od Ministarstva unutarnjih poslova je dopisom Broj: 711-I-803-P-142/20-03-17 od 5. lipnja 2020. zatražena dostava cjelokupne dokumentacije koja se odnosi na zasnivanje radnog odnosa u Ministarstvu unutarnjih poslova u pogledu državnih službenika ………………. i ………………, kao i očitovanje je li dužnosnik Ante Delipetar sudjelovao u postupku koji je prethodio njihovu prijamu u državnu službu, dok je dopisom Broj: 711-I-804-P-142/20-04-17 od 5. lipnja 2020. od nadležnog Matičnog ureda Črnomerec Grada Zagreba zatražena dostava izvadaka iz matice rođenih za ……………...

Obzirom na dopunu prijave, zatraženo je od Ministarstva unutarnjih poslova dopisom Broj: 711-I-1665-P-142/20-09-17 od 13. studenoga 2017. očitovanje je li dužnosnik Ante Delipetar imenovan u Državnu ispitnu komisiju, ako jest je li imenovanje u navedeno tijelo povezano s obnašanjem dužnosti pomoćnika ministra, zajedno s dostavom dokumentacije koja se odnosi na navedeno imenovanje.

Od Ministarstva pravosuđa i uprave, pri kojem je ustrojena Državna ispitna komisija, dopisom Broj: 711-I-1174-P-14-20/21-11-17 od 5. srpnja 2021. zatraženo je očitovanje je li navedeni dužnosnik u svojstvu člana Državne ispitne komisije za ispitivanje općeg i posebnog dijela državnog stručnog ispita ispitivao službenike Ministarstva unutarnjih poslova …………………………………. i …………… na općem ili posebnom dijelu državnog stručnog ispita te ukoliko ih je ispitivao jesu li s uspjehom položili državni stručni ispit u tome dijelu.

Trgovačko društvo AKD d.o.o. se očitovlo dopisom od 10. lipnja 2020. u kojem se navodi da navedeno trgovačko društvo kod zapošljavanja primjenjuje Zakon o radu i interne akte koji su usklađeni s istim, te da je interni akt koji regulira zapošljavanje donesen 7. studenog 2011. Navodi se da je naziv tog internog akta „Zapošljavanje radnika", oznake PRO-l-205, te da se njime propisana procedura odnosi na zapošljavanje u svim organizacijskim cjelinama, a primjenjuje se u Odjelu upravljanja ljudskim resursima te su istim aktom propisane odgovornosti i ovlaštenja svih sudionika regrutacijskog i selekcijskog postupka.

U ovom se dopisu iznosi i da se postupak provodi temeljem oglasa u regionalnom tisku, trgovačkom društvu te kod Hrvatskog zavoda za zapošljavanje, putem internetskih stranica za oglašavanje posla, baze podataka životopisa kandidata te pozitivnih referenci o kandidatima, kao i da je njime propisan odabir kandidata te završne aktivnosti vezane uz zapošljavanje, dok se u pogledu ………………………….. napominje da je zaposlena 15. prosinca 2017., na radnom mjestu analitičar regulative i norme - pripravnik, a prilikom provedbe postupka zapošljavanja u cijelosti su poštivani svi primjenjivi propis te je oglas za radno mjesto objavljen na stranicama portala Moj Posao dana 2. studenog 2017.

Uvidom u akt „Zapošljavanje radnika", oznake PRO-l-205 od 7. studenog 2011., utvrđeno je da istim propisano da se poslovnim planom utvrđuje plan zapošljavanja radnika, koji se temelji na obrazloženim prijedlozima direktora organizacijskih cjelina, postupak za odabir provodi organizacijska jedinica Ljudski resursi temeljem javne objave i baze podataka, navedena jedinica u dogovoru s nadležnim direktorom imenuje članove povjerenstva za odabir kandidata, koju u pravilu čine radnik iz iste organizacijske jedinice, neposredni rukovoditelj i direktor organizacijske cjeline, provodi se razgovor s kandidatima, a može se izvršiti i provjera kompetencija, znanja i vještina, te potom glavni direktor društva donosi konačnu odluku o odabiru kandidata povodom prijedloga kojeg dostavlja radnik Ljudskih resursa u dogovoru s članovima povjerenstva.

Matični ured Črnomerec je dopisom od 12. lipnja 2020. dostavio izvadak iz matice rođenih za …………………..

Ministarstvo unutarnjih poslova je dopisom, KLASA: 112-01/20-03/135, URBROJ: 511-01-156-20-2 od 10. lipnja 2020. dostavilo dokumentaciju koja se odnosi na zasnivanje radnog odnosa za službenike ……………………………… i ……………. u tom državnom tijelu. U dopisu se navodi da dužnosnik Ante Delipetar nije sudjelovao u postupku koji je prethodio njihovom prijemu u državnu službu.

U odnosu na zapošljavanje službenika ……………., priložen je javni natječaj za prijam u državnu službu na neodređeno vrijeme objavljen u „Narodnim novinama“ broj 89/17., za 49 radnih mjesta, među kojima i pod točkom 13, radno mjesto „tehničar za specijalne sustave za računalne mreže“, 4 izvršitelja, proveden sukladno Planu prijema u državnu službu u tijela državne uprave i stručne službe i urede Vlade Republike Hrvatske („Narodne novine“, broj 58/17.), koju je uz prethodnu suglasnost Ministarstva financija donio ministar uprave, odluka o imenovanju Komisije za provedbu javnog natječaja od 13. listopada 2017., koju je donio dužnosnik Davor Božinović, ministar unutarnjih poslova, čiji su članovi bili državni službenici Ministarstva unutarnjih poslova (psiholog Uprave za pravne poslove i ljudske potencijale, kao predsjednik, načelnik Sektora za informacijsku i telekomunikacijsku tehnologiju te nadzornik za unutarnje poslove iz Uprave za upravne i inspekcijske poslove, kao članovi), zapisnik navedene Komisije o provedenom testiranju od 8. studenoga 2017., na kojem je navedeni kandidat ostvario najviše bodova od ukupno 20 kandidata koji su pristupili testiranju, zapisnik navedene Komisije od 28. studenoga 2017. o obavljenom razgovoru s kandidatima, na kojem je isti ostvario najviše bodova od ukupno 10 kandidata koji su pristupili razgovoru zajedno sa bodovima sa testiranja, izvješće o provedenom testiranju od 28. studenoga 2017. kojim su priložene rang liste kandidata, odluka o izboru kandidata koju je 29. studenoga 2017. donio dužnosnik Davor Božinović, ministar, kojom je za radno mjesto broj 13, uz tri druge osobe, odabran ……………, njegova prijava na natječaj s dokumentacijom, popunjeni test provjere znanja te obrazac intervjua za procjenu kandidata te rješenje o prijemu u službu.

U odnosu na zapošljavanje službenice ………………, priložen je javni natječaj za prijam u državnu službu na neodređeno vrijeme objavljen u „Narodnim novinama“ broj 89/17., za 49 radnih mjesta, među kojima i pod točkom 8, radno mjesto „policijski službenik – referent za plative tiskanice“, 1 izvršitelj proveden sukladno Planu prijema u državnu službu u tijela državne uprave i stručne službe i urede Vlade Republike Hrvatske („Narodne novine“, broj 58/17.), odluka o imenovanju Komisije za provedbu javnog natječaja od 13. listopada 2017., ., koju je donio dužnosnik Davor Božinović, ministar unutarnjih poslova, čiji su članovi bili državni službenici Ministarstva unutarnjih poslova (psiholog Uprave za pravne poslove i ljudske potencijale, kao predsjednik, načelnik Sektora za informacijsku i telekomunikacijsku tehnologiju te nadzornik za unutarnje poslove iz Uprave za upravne i inspekcijske poslove, kao članovi), zapisnik navedene Komisije o provedenom testiranju od 8. studenoga 2017., na kojem je navedena kandidatkinja ostvarila najviše bodova od ukupno 15 kandidata koji su pristupili testiranju, zapisnik navedene Komisije od 28. studenoga 2017. o obavljenom razgovoru s kandidatima, na kojem je isti ostvarila najviše bodova od ukupno 13 kandidata koji su pristupili razgovoru zajedno sa bodovima sa testiranja, izvješće o provedenom testiranju od 28. studenoga 2017. kojim su priložene rang liste kandidata, odluka o izboru kandidata koju je 29. studenoga 2017. donio dužnosnik Davor Božinović, ministar, kojom je za radno mjesto broj 8 odabrana ………………..., njezina prijava na natječaj s dokumentacijom, popunjeni test provjere znanja i obrazac intervjua za procjenu kandidata te rješenje o prijemu u službu od 18. prosinca 2017.

U odnosu na zapošljavanje službenika ……………, priložen je javni natječaj za prijam u državnu službu na neodređeno vrijeme objavljen u „Narodnim novinama“ broj 89/17., za 49 radnih mjesta, među kojima i pod točkom 2, radno mjesto „stručni referent– tehničar laborant“, 2 izvršitelja, proveden sukladno Planu prijema u državnu službu u tijela državne uprave i stručne službe i urede Vlade Republike Hrvatske („Narodne novine“, broj 58/17.), odluka o imenovanju Komisije za provedbu javnog natječaja od 13. listopada 2017., koju je donio dužnosnik Davor Božinović, ministar unutarnjih poslova, čiji su članovi bili državni službenici Ministarstva unutarnjih poslova (načelnica Sektora za pravne poslove, kao predsjednik, pomoćnica načelnika Policijske akademije za obrazovanje i standard, te vještak za detekciju i vještačenja Centra „Ivan Vučetić“, kao članovi), zapisnik navedene Komisije o provedenom testiranju od 8. studenoga 2017., na kojem je navedeni kandidat ostvario najviše bodova od ukupno 18 kandidata koji su pristupili testiranju, zapisnik navedene Komisije od 28. studenoga 2017. o obavljenom razgovoru s kandidatima, na kojem je isti ostvario najviše bodova od ukupno 12 kandidata koji su pristupili razgovoru zajedno sa bodovima sa testiranja, izvješće o provedenom testiranju od 28. studenoga 2017. kojim su priložene rang liste kandidata, odluka o izboru kandidata koju je 29. studenoga 2017. donio dužnosnik Davor Božinović, ministar, kojom je za radno mjesto broj 4 odabran ………….. zajedno s još jednim kandidatom, njegova prijava na natječaj s dokumentacijom, popunjeni test provjere znanja te obrazac intervjua za procjenu kandidata kao i preporuka Centra za forenzična ispitivanja, istraživanja i vještačenja „Ivan Vučetić“ iz 2016., stečeni certifikat navedenog Centra iz 2015. te Ugovor o stručnom osposobljavanju bez zasnivanja radnog odnosa iz 2015. kojeg je sklopio s Ministarstvom unutarnjih poslova, radi obavljanja poslova u navedenom Centru.

U dopisu Ministarstva unutarnjih poslova dopisom, KLASA: 110-01/20-01/717, URBROJ: 511-01-156-20-2 od 1. prosinca 2020. navodi da je dužnosnik Ante Delipetar rješenjem od 2. siječnja 2018. imenovan za člana Državne ispitne komisije za ispitivanje posebnog dijela državnog stručnog ispita, te da je rješenjem od 10. siječnja 2018. imenovan za člana Državne ispitne komisije za ispitivanje općeg dijela državnog stručnog ispita. Navedeno rješenje u pogledu posebnog dijela državnog stručnog ispita donio je dužnosnik Davor Božinović, ministar, uz prethodnu suglasnost dužnosnika Lova Kuščevića, tadašnjeg ministra uprave, a u pogledu općeg dijela državnog stručnog ispita rješenje je donio dužnosnik Lovro Kuščević.

U dopisu se navodi i da je dužnosnik Ante Delipetar nadležan za Upravu za ljudske potencijale, a opis poslove iste propisan je Uredbom o unutarnjem ustrojstvu Ministarstva unutarnjih poslova („Narodne novine“ broj 97/20).

Ministarstvo pravosuđa i uprave očitovalo se dopisom, KLASA: 133-01/21-01/34, URBROJ: 514-08-01-03/01-21-02 od 12. srpnja 2021. u kojem se navodi da dužnosnik Ante Delipetar, kao član navedenih ispitnih komisija, nije ispitivao ………………………………… i ………………., na posebnom niti na općem dijelu državnog stručnog ispita.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno stavku 2. navedenog članka ZSSI-a član obitelji dužnosnika u smislu odredbi tog Zakona je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 127. Uredba o unutarnjem ustrojstvu Ministarstva unutarnjih poslova („Narodne novine“, broj 70/12, 140/13, 50/14, 32/15, 11/17.), koja je bila na snazi u vrijeme kada su bili raspisivani natječaji za zapošljavanje, bilo je propisano da Uprava za pravne poslove i ljudske potencijale obavlja poslove izrade nacrta zakona i drugih pravnih propisa iz područja Ministarstva; analizira stanje normativne djelatnosti u Ministarstvu; surađuje na izradi mišljenja na nacrte propisa kojih su stručni nositelji izrade tijela državne vlasti Republike Hrvatske; obavlja poslove u svezi rješavanja imovinskopravnih odnosa Ministarstva; surađuje s nadležnim tijelima državne vlasti u obavljanju poslova iz svoje nadležnosti, a naročito s Državnim odvjetništvom Republike Hrvatske u vođenju postupaka pred sudovima; pruža stručnu pomoć ustrojstvenim jedinicama Ministarstva u obavljanju pravnih poslova iz njihova djelokruga, koordinira i sudjeluje u procesu prilagodbe hrvatskog pravnog sustava s europskim pravnim sustavom; vodi aktivnosti u vezi s prilagodbom nacionalnog zakonodavstva sa zakonodavstvom Europske unije; obavlja poslove koji se odnose na zapošljavanje, položaj, prava, obveze i odgovornosti zaposlenika Ministarstva; sudjeluje u procesu unaprjeđenja rada te utvrđivanju razvojne strategije Ministarstva u području ljudskih potencijala, obavlja poslove prvostupanjskog i drugostupanjskog disciplinskog sudovanja; definira strateške ciljeve, izrađuje i prati pokazatelje rezultata rada i uspješnosti, utvrđuje rizike, nadzire postavljene posebne ciljeve u strateškim planovima, izvješćuje o realizaciji postavljenih ciljeva, koordinira izradu strateških planova na nivou Uprave.

Za obavljanje poslova iz djelokruga rada Uprave za pravne poslove i ljudske potencijale, navedenim člankom predmetne Uredbe ustrojene se ustrojstvene jedinice Sektor za pravne poslove, Sektor za upravljanje ljudskim potencijalima te Služba disciplinskog sudovanja.

Iz zaprimljenih očitovanja i dokumentacije utvrđeno je da su …………………………. te …………………… u prosincu 2017. kao državni službenici zasnovali radni odnos u Ministarstvu unutarnjih poslova, temeljem objavljenog javnog natječaja, sukladno planiranim aktivnostima zapošljavanja u toj godini, te nakon provedbe postupka pisanog testiranja i usmenog razgovora s kandidatima, na kojem su navedene osobe ostvarile najveći broj bodova u obje navedene kategorije.

Postupak odabira je provela posebno imenovana komisija, čije je članove imenovao dužnosnik Davor Božinović, ministar unutarnjih poslova, koja ga je izvijestila o provedenom postupku, te je navedeni dužnosnik temeljem tako postignutih rezultata navedenih u izvještaju donio odluku o njihovu odabiru, odnosno rješenje o prijemu u službu. Osim ……………. na isto je radno mjesto na koje se prijavio zaposlena još jedna osoba, sukladno javnom natječaju, dok je pored ……………. na isti način primljeno još troje osoba, a radno mjesto na koje je aplicirala ……………….. imalo je jednog izvršitelja.

Za ……………… i …………… u prijavi se navodi da su partneri od kćeri dužnosnika Ante Delipetra, što Povjerenstvo obzirom na prirodu ovog odnosa te zakonske ovlasti kojima raspolaže nije moglo posebno utvrđivati, a same fotografije priložene uz prijavu tek u određenoj mjeri mogu ukazivati na tu okolnost. Uvidom u matične knjige utvrđeno da je ………………, sestra od supruga njegovog sina, odnosno da je članica obitelji osobe koje je s dužnosnikom u odnosu tazbinskog srodstva, pri čemu to u trenutku objave javnog natječaja nije bila, jer je Dubravka Delipetar brak s njegovim sinom sklopila u prosincu 2017.

U odnosu na ispitivanje navedenih osoba na državnom stručnom ispitu, te ………………….., do kojeg je moglo doći obzirom da je dužnosnik bio imenovan za člana Državne ispitne komisije za ispitivanje posebnog dijela državnog stručnog ispita te za člana Državne ispitne komisije za ispitivanje općeg dijela državnog stručnog ispita, iz očitovanja Ministarstva pravosuđa i uprave proizlazi kako ih dužnosnik nije ispitivao na bilo kojem dijelu navedenog ispita.

U situaciji kada bi dužnosnik koristio svoje zakonske ovlasti koje ima povodom obnašanja dužnosti pomoćnika ministra unutarnjih poslova kako bi utjecao na zapošljavanje s njim povezanih osoba, dužnosnik bi se našao u povredi ZSSI-a, jer bi tada na ovu odluku utjecali njegovi privatni interesi te bi postupao suprotno svrsi zbog koje mu je dana javna ovlast, odnosno moglo bi se raditi o zlouporabi posebnih prava dužnosnika iz članka 7. stavka 1. točke c) ZSSI-a.

Ne ulazeći u ovoj odluci posebno u razmatranje bliskosti dužnosnika s navedenim osobama, a imajući u vidu da dužnosnik Ante Delipetar nije poduzeo niti jednu radnju u postupku njihova zapošljavanja, već je o tome nakon radnji testiranja i razgovora od strane imenovane komisije odluku donio ministar koji je ujedno imenovao članove iste komisije, te da su ona provedena temeljem utvrđenog Plana prijema u radni odnos u državnu službu za 2017., odnosno da proizlazi kako ih dužnosnik Ante Delipetar nije ispitivao na državnom stručnom ispitu, Povjerenstvo temeljem dokumentacije u koju je izvršilo uvid ne može zaključiti da bi u ovoj situaciji dužnosnik počinio povredu zlouporabom posebnih prava zabranjenu člankom 7. stavkom 1. podstavkom c) ZSSI-a niti povredu bilo koje druge odredbe ZSSI-a.

Konačno, u odnosu na zapošljavanje …………………. u trgovačkom društvu AKD d.o.o., za koju je temeljem uvida u matične knjige utvrđeno da je supruga njegova sina, odnosno da je s dužnosnikom kao snaha u tazbinskom odnosu srodstva, iz očitovanja i dokumentacije navedenog trgovačkog društva utvrđeno je da je zaposlena u istom trgovačkom društvu u studenome 2017. te se u očitovanju ističe da je do nastanka ovog radnog odnosa došlo sukladno općem aktu društva „Zapošljavanje radnika", oznake PRO-l-205.

Prije zasnivanja predmetnog radnog odnosa objavljen je oglas za zapošljavanje na internetskoj stranici „Moj posao“, pri čemu u preostalom dijelu očitovanja nisu precizirane radnje koje su obavljene, iako iz navedenog akta proizlazi da se prije nastanka radnog odnosa imenuje posebno povjerenstvo te provodi razgovor, a prema potrebi, i testiranja sposobnosti, znanja i vještina kandidata te da odluku o zapošljavanju donosi glavni direktor trgovačkog društva, a u samom postupku sudjeluju radnik organizacijske jedinice koja je nadležna za ljudske resurse, te neposredni rukovoditelj i direktor organizacijske cjeline za koju se provodi postupak zapošljavanja.

Imajući u vidu navedene osobe, zaposlenike u trgovačkom društvu AKD d.o.o, koji po položaju, sukladno općem aktu društva, odlučuju o zapošljavanju te da dužnosnik Ante Delipetar povodom obnašanja dužnosti pomoćnika ministra unutarnjih poslova nema takvih ovlasti i nije u prilici odlučivati u ovim zapošljavanjima, a iz očitovanja i dokumentacije ne proizlazi suprotno, povodom ispitivanja ovih okolnosti također nije utvrđeno da bi zapošljavanjem ………………… došlo do moguće povrede neke od odredbi ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Ante Delipetar, osobna dostava
2. Podnositelj prijave
3. Objava na internetskoj stranici Povjerenstva
4. Pismohrana